Կարեւորն այն է, որ «Արսենալ»-ի գլխավոր մարզիչը, պարզվում է, ճանաչում է ոչ միայն Հայաստանն ու հայերին, այլեւ Հայաստանի ֆուտբոլի ֆեդերացիայի նախագահին, քանի որ ասել է. «Հենրիխ Մխիթարյանը եկել է մի երկրից, որտեղ բարձրակարգ ֆուտբոլիստ դառնալու համար պետք է հատուկ բնավորություն ունենաս»: Թե որտեղի՞ց գիտի ֆրանսիացի մասնագետը նման մանրամասներ հայկական ֆուտբոլից, դժվարանում եմ ասել, բայց փաստ է, որ նման բան ասող մարդը պետք է առնվազն երկու անգամ լինի Հայաստանի հավաքականի, կամ եվրոպական մրցաշարի մասնակցող հայկական որեւէ ակումբի հանդերձարանումՙ թիմի պարտությունից հետո, ու տեսնի, թե ինչ է ասում ֆեդերացիայի նախագահըՙ ֆուտբոլիստներին: Նա նաեւ պետք է գոնե մեկ ամիս լինի Հայաստանի մանկապատանեկան ֆուտբոլային թիմերում ու տեսնի, թե ի՞նչ սկզբունքով են մարզիչներն ընտրում թիմերի մեկնարկային կազմը, այլ կերպՙ ում են տեղ տալիս եւ ումՙ ոչ, եւ ամենակարեւորըՙ ինչու... Ապա, այս ամենը տեսնելուց հետո, նա պետք է համապատասխան եզրակացություն կազմի, որ Հայաստանում, որտեղ փոքր տարիքից ֆուտբոլիստները բաժանվում են ըստ ծնողների ֆինանսական կարողությունների կամ կապերի, որտեղ հավաքական թիմի տղաներն անգամ կարող են ու պարտավոր են կուլ տալ հայհոյանքները, հակառակ պարագայում այլեւս հավաքական չեն հրավիրվի, ֆուտբոլիստն իսկապես պետք է հատուկ բնավորություն ունենա, որպեսզի բարձրակարգ դառնա: Եւ ոչ միայն ֆուտբոլիստը: